- Hindi News
- National
- 70 हजार नलों में लगाना है पानी मापने का मीटर, पांच साल में 11 हजार में ही लगाए
70 हजार नलों में लगाना है पानी मापने का मीटर, पांच साल में 11 हजार में ही लगाए
पानी की बरबादी रोकने के लिए शहर के 70 हजार मकानों में पानी मापने का मीटर नलों में लगाना है, लेकिन निगम पांच साल में केवल 11 हजार नलों में ही मीटर लगा सका है। हालांकि मीटर लग जाने के बाद अब इन घरों में उपयोग किए जा रहे एक-एक बूंद का हिसाब रिकार्ड किया जा रहा है। तीन महीने के बाद निगम के अफसर नल मीटर की जांच करेंगे। घरों में जितना पानी उपयोग किया गया होगा, उसी हिसाब से टैक्स वसूल किया जाएगा।
नल में मीटर जिन घरों में लग चुके हैं, उनके मकानों से निगम जल कर वसूल नहीं करेगा। एेसे मकानों में मीटर रीडिंग के हिसाब से ही टैक्स की वसूली होगी। पानी के दुरुपयोग को रोकने के लिए यह सिस्टम कारगर साबित होने की उम्मीद की जा रही है। अफसरों का यह भी दावा है कि इससे पानी की बचत भी होगी। नलों में मीटर लगाने की योजना पांच साल पहले शुरू की गई थी। उसी समय पहले चरण में 11 हजार मकानों में पानी मापने का मीटर लगाने का लक्ष्य रखा गया था। दिसंबर के अंतिम सप्ताह में लक्ष्य पूरा तो किया गया, लेकिन इसमें तयशुदा समय से दोगुना वक्त लगा। गौरतलब है कि सरकार ने जल आवर्धन योजना के तहत शहर के सभी मकानों के नलों में मीटर लगाने की घोषणा की है। पांच साल पहले इसकी घोषणा की गई थी। निगम अब इस लक्ष्य को पूरा कर सका है। अफसरों ने बताया कि अभी भी कुछ जोन में मीटर लगाने का काम चल रहा है।
जितना खर्च, उतना बिल
पानी मापने का मीटर लगने के बाद जिन घरों में पानी की खपत अधिक है वहां पानी का बिल बढ़ जाएगा। फिलहाल नगर निगम सभी से 200 रुपए महीने के हिसाब से साल का 2400 रुपए जल कर ले रहा है। विसंगति यह है कि जिन घरों में पानी की बहुत कम खपत है वे भी 200 रुपए दे रहे हैं और जहां पानी की खपत अधिक है वे भी उतना ही दे रहे हैं। मीटर लग जाने के बाद कम पानी का उपयोग करने वालों को कम टैक्स देना होगा। इससे विसंगति भी दूर होगी।
अभी इन इलाकों में लगाए जा रहे मीटर
निगम के जोन क्रमांक-दो, तीन, पांच, सात और आठ के देवेंद्र नगर, टाटीबंध, फाफाडीह, मोवा, शंकर नगर, सिविल लाइंस, कटोरा तालाब, राजेंद्र नगर के कुछ मकानों में मीटर लगाना बाकी है। वहां विशेष टीम मीटर लगाने का काम कर रही है। ग्यारह हजार मीटर लगाने के बाद दूसरे चरण में बाकी मकानों में मीटर लगाया जाएगा।
सभी जोनों से जानकारी इकट्ठा की जा रही है। फिलहाल मुख्यालय से 4 लोगों की टीम लगाई गई है। मीटरों की जांच और रीडिंग की जा रही है। रीडिंग के आधार पर टैक्स वसूल किया जाएगा। एके माल्वे, ईई जल विभाग
बिल की वसूली एेसे
0 से 11 हजार लीटर पानी तक 5 रुपए प्रति हजार लीटर। 11 से 15 हजार लीटर पानी तक 6 रुपए प्रति हजार लीटर।
15 से 25 हजार लीटर पानी तक 7 रु. प्रति हजार लीटर । 25 से 50 हजार लीटर पानी तक 8 रुपए प्रति हजार लीटर ।
50 से 75 हजार लीटर पानी तक 9 रुपए प्रति हजार लीटर । 75 से अधिक तक के लिए 11 रुपए प्रति हजार लीटर ।
जितना उपयोग होगा उतना ही बिल आएगा
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva